Purpė
Purpė (rus. Пурпе) – miesto tipo gyvenvietė Pūro rajone Jamalo nencų autonominėje apygardoje Rusijoje. Išsidėsčiusi Piakupuro upės kairiajame krante. Už 98 km – Tarko Salė, už 16 km – Gubkinskis. Gyvena 9,1 tūkst. žmonių (2009 m.). Gyvenvietę įkūrė 1978 m. geležinkelio atkarpos Nojabrskas-Purpė tiesėjai, kurie užbaigė šį ruožą 1984 m. Gyventojai daugiausia užimti naftos ir dujų gavybos verslovėse, koncerno „Transneft“ naftotiekio eksploatacijoje. Vykdoma programa gyventojų perkėlimui iš laikinų statybininkų vagonėlių į ilgalaikius būstus su visais patogumais. Pastatyta stačiatikių cerkvė, sporto kompleksas, banko filialas.